REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/221-15

18. maj 2015. godine

B e o g r a d

ZAPISNIK

48. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 18. MAJA 2015. GODINE

 Sednica je počela u 11,10 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Dušica Nikolić, Miloš Tošanić, Dragoljub Zindović, Olivera Pešić, Ivan Jovanović, Momo Čolaković i Vojislav Vujić.

 Sednici su prisustvovali zamenici članova Odbora: Sonja Vlahović, zamenik člana Radmila Kostića, Zoran Bojanić, zamenik Nikole Jolovića i Goran Kovačević, zamenik člana Odbora kome je prestao mandat narodnog poslanika.

 Mirko Čikiriz, zamenik Žike Gojkovića, prustupio je sednici u toku razmatranja prve tačke dnevnog reda.

 Sednici nisu prisustvovali članovi Odbora: Milorad Mijatović, Đorđe Stojšić, Zoltan Pek, niti njihovi zamenici.

 Na poziv predsednika Odbora, sednici su prisustvovali predstavnici Fiskalnog saveta: Pavle Petrović, predsednik, Vladimir Vučković i Nikola Altiparmakov, članovi saveta. Sednici su prisustvali i predstavniciDržavne revizorske nstitucije: Radoslav Sretenović, predsednik Saveta Državne revizorske institucije i generalni državni revizor, Bojana Mitrović, Cvetana Pršić, Natalija Ćatović i Miroslav Mitrović, članovi Saveta Državne revizorske institucije, Duško Pejović, Radulka Urošević, Gordana Nahajovski, Ljubica Janković Andrejević i Svetlana Toma Anokić, vrhovni državni revizori, Mirjana Marković, sekretar Državne revizorske institucije i Jasmina Vratonjić, načelnik Službe za finansije i računovodstvo u Državnoj revizorskoj instituciji.

 Na predlog predsednika, Odbor je jednoglasno utvrdio sledeći

D n e v n i r e d:

 1. Razmatranje Izveštaja o radu Fiskalnog saveta za 2014. godinu (broj 02-891/15 od 1. aprila 2015. godine);

 2. Razmatranje Izveštaja o radu Državne revizorske institucije za 2014. godinu (broj 02-881/15 od 31. marta 2015. godine).

 **Prva tačka dnevnog reda:** Razmatranje Izveštaja o radu Fiskalnog saveta za 2014. godinu

 Pavle Petrović, predsednik Fiskalnog saveta, predstavio je članovima i zamenicima članova Odbora Izveštaj o radu Fiskalnog saveta za 2014. godinu.

 Najvažnije aktivnosti Fiskalnog saveta u 2014. godini odnosile su se na reforme penzijskog sistema, preduzeća u državnom vlasništvu i poreske administracije, fiskalnu konsolidaciju, odnosno srednjoročno smanjenje deficita i zaustavljanje rasta javnog duga na period od tri do četiri godine.

 U izveštajnom periodu Fiskalni savet je aktivno sarađivao sa Ministarstvom finansija i Ministarstvom za rad, zapošljavanje, boračka i socijalna pitanja i učestvovao u pripremi određenih novih zakonskih rešenja u oblasti penzijskog i invalidskog osiguranja. Savet je u posebnom izveštaju dao pozitivnu ocenu predloženih zakonskih rešenja - izjednačavanje starosne granice za penzionisanje žena sa starosnom granicom za muškarce od 65 godina, uvođenje aktuarskih penala za penzionisanje pre redovne starosne granice i povećanje minimalne starosne granice za penzionisanje sa 58 na 60 godina starosti. Sa usvajanjem predloženih zakonskih izmena, obezbeđena je potrebna finansijska stabilnost i održivost penzijskog sistema u Republici Srbiji.

 U delu reforme preduzeća u državnom vlasništvu, Savet je izvršio opsežnu analizu poslovanja javnih i državnih preduzeća i s tim u vezi, objavio rezultate u posebnom izveštaju sa ciljem da se nadležni organi i šira javnost u potpunosti upoznaju sa veličinom stalno rastućih troškova koje je država po osnovu neefikasnog poslovanja tih preduzeća do sada imala, kao i da ukaže na potencijalne rizike i izdatke koji mogu dodatno da opterete državu ako se njihovo poslovanje u najkraćem mogućem roku ne stavi pod kontrolu države.

 U izveštajnom periodu Savet je ukazivao na to da se trajno ozdravljenje javnih finansija ne može postići bez snažne kontrole najvećih rashoda države - penzija i plata u javnom sektoru. S tim u vezi, Savet je dao određene preporuke prema kojima fiskalna konsolidacija mora da počiva na tri stuba: dovođenje u red javnih i državnih preduzeća, smanjenje neodrživih izdvajanja za penzije i plate u javnom sektoru i strukturne reforme. Savet je u posebnom izveštaju detaljnije izneo svoje stavove i preporuke: da je u naredne tri godine neophodno ostvariti budžetske uštede od oko 2 mlrd evra i da model umanjenja penzija i plata u javnom sektoru podrazumeva smanjenje mase plata i penzija za 15%, kao jedini način da se u prihvatljivom roku ovi izdaci svedu na održivi iznos koji je u skladu sa nivoom razvijenosti Srbije - smanjenje dotadašnjih 11% BDP-a za plate na 8% BDP-a a za penzije sa 14% na 10% BDP-a.

 Pavle Petrović, predsednik Saveta, je u nastavku predstavljanja godišnjeg izveštaja o radu Saveta, ukazao na značajne rezultate koji su postignuti u delu prikupljanja poreskih prihoda ali i da je neophodno nastaviti sistemske poreske reforme kako bi se suzbila siva ekonomija i još značajnije povećali poreski prihodi kako bi se olakšala fiskalna konsolidacija i smanjio deficit.

 Takođe, u izveštajnom periodu Savet je sačinio i poseban izveštaj o unapređenju budžetskog procesa, u kome je kao osnovni problem označio netransparentno prikazivanje ukupnih rashoda i docnji (ne vidi se tačno koja javna preduzeća i državne banke koriste sredstva iz budžeta), a kao najvažniji segment na kome je potrebno raditi u narednom periodu označen je registar zaposlenih u državnoj administraciji gde još uvek nisu postignuti rezultati.

 Na kraju predstavljanja Izveštaja o radu Saveta u 2014. godini, predsednik Saveta je obavestio članove i zamenike članova Odbora da ta institucija, počev od avgusta 2014. godine, objavljuje izveštaje na svojoj internet stranici u kojima na mesečnom nivou prikazuje analize tekućih fiskalnih kretanja i predložio da Odbor i Savet unaprede svoju saradnju kroz održavanje neformalnih sastanaka na kojima će se razmatrati aktuelne teme u vezi javnih finansija.

 U diskusiji su učestvovali: Goran Kovačević, Nikola Jolović, Ivan Jovanović, Momo Čolaković i Veroljub Arsić.

 Tokom diskusije članovi Odbora su postavljali određena pitanja u vezi visine (procenta) budžetskog i vanbudžetskog prihoda koji se izdvaja za javni sektor; ostvarenih ušteda zbog smanjenja penzija i plata u javnom sektoru; drugih reformi koje država sprovodi i brzine njihovog sprovođenja; uticaja sprovedenih mera štednje na funkcionisanje realnog sektora; procenta naplate poreza u prethodnim godinama u odnosu na tekuću godinu; i parametara po kojima se meri procenat sive ekonomije i od čega taj procenat zavisi.

 Na postavljena pitanja odgovore su dali Pavle Petrović, predsednik Saveta i Nikola Altiparmakov, član Saveta.

 Pošto su predstavnici Saveta odgovorili na sva postavljena pitanja, predsednik Odbora je zaključio raspravu i obavestio članove i zamenike članova Odbora da će Odbor na jednoj od narednih sednica utvrditi predloge zaključaka povodom razmatranja Izveštaja o radu Fiskalnog saveta za 2014. godinu, u skladu sa članom 237. Poslovnika Narodne skupštine.

 **Druga tačka dnevnog reda:** Razmatranje Izveštaja o radu Državne revizorske institucije za 2014. godinu

 Radoslav Sretenović, predsednik Saveta Državne revizorske institucije i generalni državni revizor predstavio je članovima i zamenicima članova Odbora Izveštaj o radu te institucije za 2014. godinu.

 U izveštajnom periodu Institucija je izvršila revizije finansijskih izveštaja i pravilnosti poslovanja 67 subjekata. Takođe, Institucija je sprovela i reviziju sastavnih delova finansijskih izveštaja kod 62 subjekta a sprovedene su i revizije: Završnog računa budžeta Republike Srbije za 2013. godinu (i u okviru nje reviziju sastanih delova finansijskih izveštaja 10 subjekata), revizije četiri direktna i četiri indirektna korisnika budžetskih sredstava, Narodne banke Srbije, javnog duga Republike Srbije, korporacije, jednog društva sa ograničenom odgovornošću, 21 javnog preduzeća/privrednog društva, 27 jedinica lokalne samouprave (i u okviru njih revizije sastavnih delova finansijskih izveštaja 45 subjekata) i dva fonda obaveznog socijalnog osiguranja i četiri zdravstvene ustanove (i u okviru njih revizije sastavnih delova finansijkih izveštaja 7 subjekata).

 Na osnovu sprovedenih revizija, Institucija je izdala 135 konačnih izveštaja. Za jednog subjekta Institucija nije izdala konačan izveštaj iz proceduralnih razloga (prigovor na predlog izveštaja nije bio dostavljen zbog odsustva odgovornog lica). Takođe, Institucija je izdala i jedan izveštaj revizije svrsishodnosti i šest izveštaja po revizijama odazivniih izveštaja. Za finansijske izveštaje Institucija je izrazila 128 mišljenja i to: 66 na finansijske izveštaje i 62 mišljenja na sastavne delove finansijskih izveštaja. Od 128 izraženih mišljenja, 19 je bilo pozitivno, 107 mišljenja je dato sa rezervom dok je u dva slučaja izraženo uzdržavajuće mišljenje. U pogledu pravilnosti poslovanja, Institucija je izrazila 128 mišljenja i to: tri pozitivna, 120 sa rezervom, u dva slučaja je izraženo uzdržavajuće mišljenje, dok su tri mišljenja bila negativna.

 U nastavku predstavljanja izveštaja o godišnjem radu Institucije, Radoslav Sretenović, predsednik Institucije, upoznao je članove i zamenike članova Odbora sa problemima koje su revizori konstatovali tokom vršenja revizije: kod većine revidiranih subjekata nije organizovana interna revizija ili ista nije uspostavljena na način koji treba da omogući primenu zakona i poštovanje pravila interne kontrole; česte promene Zakona o ministarstvima zbog čega postoje teškoće u sprovođenju revizije kod direktnih korisnika budžetskih sredstava i izvršavanja nadležnosti samih korisnika; problemi u načinu sastavljanja i prezentovanja završnih računa i godišnjih finansijskih izveštaja zbog neusaglašenosti Zakona o budžetskom sistemu, Uredbe o budžetskom računovodstvu i Pravilnika o načinu pripreme, sastavljanja i podnošenja finansijskih izveštaja korisnika budžetskih sredstava i korisnika sredstava obaveznog socijalnog osiguranja, i odlaganja primene Međunarodnih računovodstvenih standarda za javni sektor; korišćenje različitih nepouzdanih i neadekvatnih aplikativnih softvera za evidentiranje knjigovodsvenih transakcija od strane subjekata revizije; neblagovremeno davanje saglasnosti na godišnje programe rada javnih preduzeća/državnih društava što stvara teškoće u njihovom poslovanju; kontinuirano ponavljanje određenih propusta i nedoslednosti u delu koji se odnosi na kvalitet sprovedenog godišnjeg popisa imovine i obaveza od strane korisnika javnih sredstava prilikom sprovođenja propisa.

 U pogledu izrečenih preporuka u izveštajnom periodu, Institucija je izrekla ukupno 1540 preporuka i to: u oblasti rashoda i izdataka - 396, u sistemu finansijskog upravljanja i kontrole - 286, nefinansijske imovine - 152, u oblasti finansijske/obrtne imovine - 110, u oblasti prihoda i primanja - 106, i u oblasti javnih nabavki - 102, u obasti obaveza - 89, popis imovine i obaveza - 69, priprema i donošenje budžeta/finansijskog plana 36, kapital - 21, rezultata poslovanja - 12, javni dug - 8, i napomene uz finansijske izveštaje - 5. Preporuke su date i za uočene nedostatke koji su specifični za pojedine korisnike javnih sredstava pa su klasifikovane pod Ostalo - ukupno 148.

 U izveštajnom periodu subjekti revizije su dostavljali Instituciji odazivne izveštaje i dokaze da su postupili po preporukama datim u 2013. godini. Od ukupno 1058 preporuka koje su date za tu godinu, subjekti su do kraja 2014. godine postupili po 666 preporuka, 372 preporuke je u postupku izvršenja dok 20 preporuka nije izvršeno. Preporuke čije izvršenje je u toku odnose se na preporuke za čiju realizaciju su subjekti revizije preduzeli određene aktivnosti i u odazivnim izveštajima ukazali na potrebu dužeg vremenskog perioda za njihovo sprovođenje.

 Zbog postojanja osnovane sumnje da je izvršen prekršaj, Institucija je, na osnovu revizija finansijskih izveštaja za 2013. godinu, podnela 139 prijava. Od ovog broja, 111 prijava se odnosilo na zahteve za pokretanje prekršajnog postupka, 13 na privredni prestup, a podneto je i 15 krivičnih prijava.

 U okviru projekta „Jačanje kapaciteta Državne revizorske institucije“, Institucija je u izveštajnom periodu prvi put sprovela i reviziju svrsishodnosti kao pilot reviziju, na temu: „Upravljanje službenim vozilima direktnih korisnika budžeta Republike Srbije“.

 U nastavku izlaganja, predsednik Institucije je obavestio članove i zamenike članova Odbora da je Državna revizorska institucija Crne Gore uradila eksternu reviziju poslovanja Institucije u 2014. godini i dala pozitivno mišljenje, o čemu je Institucija obavestila Narodnu skupštinu.

 Takođe, u izveštajnom periodu, predstavnici Institucije su učestvovali u radu timova za pregovore za pridruživanje Republike Srbije Evropskoj uniji, za poglavlja 5 - javne nabavke i 32 - finansijska kontrola, a prisustvovali su i sastancima eksplenatornog i bilateralnog skrininga.

 Na kraju predstavljanja godišnjeg izveštaja o radu Institucije, predsednik Odbora je obavestio članove i zamenike članova Odbora da Institucija, od 1. juna, počinje prvi put da radi i revizije političkih subjekata, i da je kadrovski spremna za ove revizije. Takođe, podsetio je i na problem nedostatka odgovarajućih prostorija za rad Institucije u Beogradu, Novom Sadu, Kragujevcu i Nišu i zamolio Odbor da podrži napore Institucije u pogledu obezbeđivanja adekvatnih prostorija za njen rad.

 U diskusiji su učestvovali: Goran Kovačević, Momo Čolaković, Ivan Jovanović i Veroljub Arsić.

 Pošto je predsednik Institucije odgovorio na sva postavljena pitanja, predsednik Odbora je zaključio raspravu i obavestio članove i zamenike članova Odbora da će Odbor na jednoj od narednih sednica utvrditi predloge zaključaka povodom razmatranja Izveštaja o radu Državne revizorske institucije za 2014. godinu, u skladu sa članom 238. Poslovnika Narodne skupštine.

\*

\* \*

 Sednica je završena u 12,35 časova.

 Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić, s.r.